b'\n_START_ARTICLE_\nJonas \xc5\xa0vedas\n_START_PARAGRAPH_\nJonas \xc5\xa0vedas (1908 m. spalio 9 d. Liepojoje \xe2\x80\x93 1971 m. spalio 15 d. Vilniuje) \xe2\x80\x93 Lietuvos kompozitorius, dirigentas, pedagogas ir kult\xc5\xabros veik\xc4\x97jas.\n_START_SECTION_\nBiografija\n_START_PARAGRAPH_\nNuo 1918 m. mok\xc4\x97si Ylakiuose (Skuodo raj.), kur 1924 m. baig\xc4\x97 progimnazijos keturias klases. 1924\xe2\x80\x931929 m. Klaip\xc4\x97dos muzikos mokykloje-konservatorijoje studijavo trombon\xc4\x85, speciali\xc4\x85j\xc4\x85 harmonij\xc4\x85, polifonij\xc4\x85 ir kompozicij\xc4\x85 (d\xc4\x97st. A. Johowas, J. Gaubas, J. \xc5\xbdilevi\xc4\x8dius ir kt.)._NEWLINE_Studijuodamas grojo \xc4\xafvairiuose ansambliuose, dainavo mokyklos vyr\xc5\xb3 chore, vadovavo Klaip\xc4\x97dos kra\xc5\xa1to Giedotoj\xc5\xb3 draugijos chorams. Per vasaros atostogas va\xc5\xbein\xc4\x97jo po kaimus ir u\xc5\xbera\xc5\xa1in\xc4\x97jo lietuvi\xc5\xb3 liaudies dainas, rinko liaudies instrumentus, vadovavo Ylaki\xc5\xb3 dainos m\xc4\x97g\xc4\x97j\xc5\xb3 chorui, dirbo J. \xc5\xbdilevi\xc4\x8diaus archyve. Baig\xc4\x99s studijas, konservatorijoje d\xc4\x97st\xc4\x97 trombono ir kit\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 specialybes. U\xc5\xbedarius mokykl\xc4\x85-konservatorij\xc4\x85, i\xc5\xa1vyko \xc4\xaf Kaun\xc4\x85._NEWLINE_Apsigyven\xc4\x99s Kaune, 1930\xe2\x80\x931935 m. trombonu grojo Valstyb\xc4\x97s teatre ir Kauno radiofono simfoniniuose orkestruose. 1933 m. suorganizavo Kauno jaunimo pu\xc4\x8diam\xc5\xb3j\xc5\xb3 orkestr\xc4\x85, 1935\xe2\x80\x931940 buvo \xe2\x80\x9eAu\xc5\xa1ros\xe2\x80\x9c berniuk\xc5\xb3 gimnazijos muzikos ir dainavimo mokytojas, vadovavo berniuk\xc5\xb3 chorui, pu\xc4\x8diam\xc5\xb3j\xc5\xb3 orkestrui ir skudu\xc4\x8di\xc5\xb3 ansambliui._NEWLINE_Nuo 1936 m. Kauno konservatorijoje d\xc4\x97st\xc4\x97 trombono ir t\xc5\xabbos, v\xc4\x97liau ir muzikos pedagogikos bei metodikos disciplinas. Aktyviai dalyvavo Lietuvos muzik\xc5\xb3 draugijos veikloje, buvo Muzikos mokytoj\xc5\xb3 sekcijos valdybos narys, 1939 m. draugijos suva\xc5\xbeiavime Vilniuje i\xc5\xa1rinktas antruoju sekretoriumi. Ra\xc5\xa1\xc4\x97 \xe2\x80\x9eMuzikos baruose\xe2\x80\x9c ir periodin\xc4\x97je spaudoje. Vokie\xc4\x8di\xc5\xb3 okupacijos metais grojo Kauno jaunojo \xc5\xbei\xc5\xabrovo teatre, buvo muzikos dalies ved\xc4\x97jas._NEWLINE_Sovietme\xc4\x8diu, \xc4\xafk\xc5\xabrus Lietuvos valstybin\xc4\x99 filharmonij\xc4\x85, 1940 m. suorganizavo Valstybin\xc4\xaf dain\xc5\xb3 ir \xc5\xa1oki\xc5\xb3 liaudies ansambl\xc4\xaf ir su pertrauka (iki 1962 m.) buvo jo meno vadovas ir vyr. dirigentas. Ansamblis suk\xc5\xabr\xc4\x97 daug originali\xc5\xb3 program\xc5\xb3, s\xc4\x97kmingai pasirod\xc4\x97 1954 m. Lietuvi\xc5\xb3 literat\xc5\xabros ir meno dekadoje Maskvoje (po dekados ansambliui suteiktas nusipelniusio kolektyvo vardas), daug koncert\xc5\xb3 sureng\xc4\x97 Lietuvos miestuose ir miesteliuose, koncertavo Latvijoje, Estijoje, Vidurin\xc4\x97s Azijos respublikose, Lenkijoje ir Rumunijoje._NEWLINE_J. \xc5\xa0vedas \xc5\xbeinomas ir kaip pedagogas, i\xc5\xa1ugd\xc4\x99s b\xc5\xabr\xc4\xaf instrumentalist\xc5\xb3, daug prisid\xc4\x97j\xc4\x99s prie lietuvi\xc5\xb3 liaudies instrument\xc5\xb3 tobulinimo ir j\xc5\xb3 populiarinimo. 1945 m. Vilniaus konservatorijoje (nuo 1949 m. Lietuvos valstybin\xc4\x97 konservatorija) \xc4\xafsteig\xc4\x97 Lietuvi\xc5\xb3 liaudies instrument\xc5\xb3 katedr\xc4\x85 ir iki 1970 m. buvo jos ved\xc4\x97jas, d\xc4\x97stytojas, docentas ir profesorius (1967 m.)._NEWLINE_Para\xc5\xa1\xc4\x97 teorini\xc5\xb3 bei metodini\xc5\xb3 darb\xc5\xb3 ir daug straipsni\xc5\xb3 spaudoje. Kartu su Juozu Banai\xc4\x8diu para\xc5\xa1\xc4\x97 muzikos vadov\xc4\x97lius vidurin\xc4\x97ms mokykloms: \xe2\x80\x9eMuzika\xe2\x80\x9c (I\xe2\x80\x93II klas\xc4\x97ms, 1938 m., III klasei, 1939 m., I\xe2\x80\x93II-III klas\xc4\x97ms, 1939 m., IV\xe2\x80\x93V klas\xc4\x97ms, 1940 m.). Kompozitorius suk\xc5\xabr\xc4\x97 originali\xc5\xb3 ir harmonizavo apie 300 lietuvi\xc5\xb3 liaudies dain\xc5\xb3 chorams, para\xc5\xa1\xc4\x97 stambi\xc5\xb3 vokalini\xc5\xb3 ir instrumentini\xc5\xb3 k\xc5\xabrini\xc5\xb3._NEWLINE_Dirigavo kelis \xc5\xa1imtus koncert\xc5\xb3, iki 1970 m. buvo vis\xc5\xb3 pokario met\xc5\xb3 respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 ir chor\xc5\xb3 s\xc4\x85skryd\xc5\xbei\xc5\xb3 vyr. dirigentas, meno m\xc4\x97g\xc4\x97j\xc5\xb3 ap\xc5\xbei\xc5\xabr\xc5\xb3 ir chor\xc5\xb3 konkurs\xc5\xb3 \xc5\xbeiuri pirmininkas arba narys, respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 meno komisij\xc5\xb3 narys ir konsultantas, valstybini\xc5\xb3 egzamin\xc5\xb3 komisij\xc5\xb3 pirmininkas ir narys. Buvo Lietuvos kompozitori\xc5\xb3 s\xc4\x85jungos narys, ne kart\xc4\x85 rinktas \xc4\xaf valdyb\xc4\x85._NEWLINE_1951\xe2\x80\x931955 m. Lietuvos SSR Auk\xc5\xa1\xc4\x8diausiosios Tarybos deputatas. 1945 m. suteiktas Lietuvos nusipelniusio meno veik\xc4\x97jo garb\xc4\x97s vardas, 1950 m. apdovanotas Stalino tre\xc4\x8diojo laipsnio premija, 1954 m. suteiktas Soviet\xc5\xb3 S\xc4\x85jungos liaudies artisto garb\xc4\x97s vardas. 1973 m. Panev\xc4\x97\xc5\xbeio muzikos mokyklai buvo suteiktas Jono \xc5\xa0vedo vardas, \xc4\xafsteigtos J. \xc5\xa0vedo premijos._NEWLINE_1979 m. i\xc5\xa1leista prof. dr. Algirdo Vy\xc5\xbeinto parengta knyga \xe2\x80\x9eJonas \xc5\xa0vedas\xe2\x80\x9c.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'